РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/569-15

24. децембар 2015. године

Б е о г р а д

ЗАПИСНИК

35. СЕДНИЦЕ ОДБОРА ЗА ЗДРАВЉЕ И ПОРОДИЦУ

 ОДРЖАНЕ 24. ДЕЦЕМБРА 2015. ГОДИНЕ

 Седница је почела у 14,00 часова.

 Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Предраг Мијатовић, проф. др Милета Поскурица, др Александар Радојевић, др Љубица Мрдаковић Тодоровић, др Весна Ракоњац, др сци. мед. Дарко Лакетић, др Милан Латковић, Милена Ћорилић и Љиљана Косорић.

Седници нису присуствовали чланови Одбора: др Бранислав Блажић, прим. др Нинослав Гирић, проф. др Милан Кнежевић, др Радослав Јовић, Анамарија Вичек, проф. др Душан Милисављевић и Срђан Кружевић као ни њихови заменици.

Седници Одбора присуствовала је и народни посланик Љиљана Бероња

Седници је присуствовао из Министарства здравља државни секретар проф. др Берислав Векић.

На предлог председнице Одбора, већином гласова, усвојен је следећи:

Д н е в н и р е д

1. Информација о раду Министарства здравља за период јануар-март 2015. године;
2. Информација о раду Министарства здравља за период април-јун 2015. године;
3. Информација о раду Министарства здравља за период јул-септембар 2015. године;
4. Разно.

Пре преласка на рад по утврђеном дневном реду усвојени су једногласно записници 33. и 34. седнице Одбора.

Прва тачка дневног реда – Информација о раду Министарства здравља за период јануар-март 2015. године, Информација о раду Министарства здравља за период април-јун 2015. године и Информација о раду Министарства здравља за период јул-септембар 2015. Године

Председник Одбора Одбора проф. др Славица Ђукић Дејановић је подсетила присутне да према члану 229. Пословника НС министар информише надлежни Одбор о раду министарства једном у три месеца. На седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору. О закључцима одбора поводом поднете информације, одбор подноси извештај Народној скупштини. На овај начин Одбор остварује своју контролну улогу над радом извршне власти.

Обавестила је присутне да је Министарство здравља редовно, након истека сваког тромесечја, достављало Oдбору информацију о раду у 2015. gодини, којa je члановима одбора одмах након пријема прослеђивана електронским путем.

Затим је председница Одбора проф. др Славица Ђукић Дејановић предложила, на основу члана 76. Пословника Народне скупштине, да се о прве три тачке дневног реда води заједнички начелни претрес што су присутни чланови Одбора једногласно прихватили.

Проф. др Берислав Векић је истакао најважније законодавне активности за први квартал 2015. године, акте које је усвојила Влада, а ради се о изменама и допунама Одлуке о највишим ценама лекова за употребу у хуманој медицини који се издају на рецепт, затим о закључку Владе о обезбеђивању средстава за оверу здравствених исправа за 12.570 запослених радника у привредним друштвима; закључак Владе који се односи на принудну наплату, односно изузимање приликом принудне наплате средстава која су одређена за здравствену заштиту, о закључцима Владе за средства за оверу здравствених исправа предузећа из Краљева, о обезбеђивању средстава за лечење лица оболелих од ретких болести у 2015. години, такође, за оверу здравствених исправа за осам запослених радника Србијатранса ДОО Ниш и за седам чланова њихових породица, затим Решење о давању сагласности на Одлуку о именовању и допунама Статута РФЗО- а. У овом периоду су усвојени и одређени акти РФЗО, и то, Правилник о изменама и допунама Правилника о медицинско-теничким помагалима. Затим низ редовних активности које је спровело Министарство здравља у прва три месеца као што су различите међународне активности, поготово ИПА пројекат о унапређењу положаја корисника резиденцијалних установа за особе са интелектуаним и менталним потешкоћама, кроз стварање услова за њихово укључивање у друштво, у оквиру којег су одржана 4 семинара, односно тренинга, кроз које је едуковано 73 тренера, као и рад на Пројекту за интегрисани информациони здравствени систем.

Од априла 2015. године, акти које је усвојила Влада су: Одлука о оснивању Завода за јавно здравље у Новом Пазару, закључак Владе којим је дата сагласност да се изврши уплата 190,7 милиона динара РФЗО-у по основу доприноса за обавезно здравствено осигурање, који је обрачунат на минималну зараду за оверу здравствених исправа за 23.492 запослених радника у привредним друштвима; затим закључак Владе којим се прихвата Извештај о раду Управног одбора и о извршеном надзору над радом Надзорног одбора РФЗО; решење Владе о сагласности за расподелу вишка прихода над расходима остварених у Агенцији за лекове и медицинска средства Србије у 2014. години; Решење Владе за Финансијски план Агенције за лекове и медицинска средства за 2015. годину, Решење Владе за програм рада Агенције за лекове и медицинска средства који је и донео План за 2015. годину. Активности Министарства здравља су и акти које је донео министар, као што је Правилник о утврђивању списка психоактивних и контролисаних супстанци, Правилник о изменама и допунама Правилника о условима, критеријумима, начину и поступцима за стављање лека на листу лекова, Правилник о изменама и допунама Правилника о документацији и начину увоза лека који немају дозвоклу, као и низ закона и правилника који су ушли у процедуру. Следе и друге редовне активности Министрства здравља, када је 863 здравствена радника положило стручне испите као и ИПА пројекти су и у овом периоду спровођени. Такође, Министарство здравља је учествовало на низ међународних састанака и сусрета. За овај период треба посебно истаћи инспекцијски рад, посебно санитарне инспекције. На територији Републике Србје обављено је 10.852 прегледа и донето је 2.658 решења са мерама које треба предузети у циљу отклањања уочених недостатака. Здравствена инспекција је у здравственим установама у државној својини извршила 589 редовна надзора, 755 надзора по пријави, број контролних надзора је био 111, а у приватним здравственим установама редовни надзор је извршен у 206 случаја, надзора по пријави је било 161 а контролних надзора 35. У оквиру инспекције лекова и медицинских средстава спроведено је 255 надзора. Извршена је и контрола исправности процедуре у пословима спровођења поступка јавних набавки које се спроводе у здравственим установама. У оквиру Управе за биомедицину формирана је Радна група за израду Нацрта закона о изменама и допунама Закона о трансузиолошкој делатности, Радне групе за израду Закона о лечењу у поступцима биомедицинске потпомогнуте оплодње, затим израда ИПА пројеката у циљу унапређења услуга здравстевног система, Радна група за израду Уредбе о методологији за одређивање трошкова обраде крви и компонената крви, почетак Пројекта ПЛА , завршетак Пројекта ТБЦ и ХИВ-а, који је завршен преко ГЛОБАЛ фонда. У овом периоду радило се и на Пројекту реконструкције КЦ Србија, вредност уговора са ЕИБОМ је 150 милиона еур, тренутно је Министраство здравља у фази расписивања тендера, завршена је комплетна документација и очекује се грађење две куле Клиничког центра Србије у мају месецу наредне године. Навео је да је завршен главни пројекат противпожарне заштите КЦ Војводине, а вредност пројекта је 35 милиона евра; КЦ Ниш је у фази изградње, док код КЦ Крагујевац појављује се проблем нерешавања раскида уговора са пројектантом.

У трећем кварталу заступљене су нормативне активности, закључак Владе да се прихвата извештај Агенције за лекове и медицинска средства за 2014. годину, закључак Владе да се прихвата финансијски извештај Агенције за лекове и медицинска средства за 2014. годину, закључак Владе из августа о сагласности за извршење уплате од 168,7 милиона динара РФЗО-у по основу доприноса за обавезно здравствено осигурање обрачунатог на минималну зараду за оверу здравствених исправа за 14.416 запослених у привредним друштвима, Решење о давању сагласности на Правилник о листи лекова и неколико прописа који су у изради као и низ свакодневних активности, два ИПА пројекта од кога је Пројекат ЕУИХИС завршен и ту се ради о имплементацији софтверског система у 29 болница који је финансирала ЕУ са 29 милиона евра. У овом периоду урађено је у оквиру инспекцијских активности 10.417 прегледа, донето је 2.017 решења са мерама које треба предузети у циљу отклањања уочених недостатака, био је велики број активности на аеродрому и друмском и железничком саобраћају у вези са контролом уноса тропских болести на територију Републике Србије; здравствена инспекција обавила је у здравственим установама у државној својини 343 редовна надзора, 626 по пријави и 145 контролних надзора, а у приватним здравственим установама 38 редовна надзорна, 112 по пријави и 47 контролних надзора. Урађено је 324 предмета која су везана за инспекцију на лекове, а на захтев странака обављено је 138 надзора. Послови овог периода који су били везани за активности Управе за биомедицину су координисање рада Радне групе за израду Закона о трансфузији крви, Радне групе за израду Закона о лечењу у поступцима биомедицинске потпомогнуте оплодње,који је добио одобрење Европске комисије; координисање рада Радне групе за израду Уредбе о методологији за одређивање трошкова обраде крви и компонената крви, израда ИПА пројеката преко СОХО сектора из области трансфузије, трансплатације органа и трансплатације ћелије ткива, реализација пројекта ПЛАЦ, организовање састанака са различитим удружењима и организацијама. Почиње и пројекат из надлежности Министарства здравља, то је тзв Пројекат развоја здравства Србије, који се састоји из 4 компоненте, са неколико подкомпоненти, а то су унапређење финансирања у систему здравствене заштите, ефикасна набавка лекова и медицинских средстава, затим унапређења квалитета здравствене заштите- то је компонента која је увелико покренута а ради се о набавци линеарних акцелератора. У погледу Клиничког центра Србије, завршена је фаза прегледа финалних докумената главног пројекта, добијена су зелена светла од свих релевантних чинилаца који то треба да одобре, Клинички центар Нови Сад је у овом тренутку спреман за добијање грађевинске дозволе, планирани рок завршетка радова за Клинички центар Ниш је крај 2016. године, а за Клинички центар Крагујевац је урађена радна верзија главног пројекта од стране пројектанта. Министарство здравља је планирало за први квартал следеће године да поднесе у скупштинску процедуру четири закона и то: Закон о трансфузији, Закон о вантелесној оплодњи, Закон о заразним болестима и Закон о јавном здрављу. За други квартал следеће године припрема се Закон о психоактивним супстанцама и Закон о медицинским средствима, а до 1. јуна треба да се заврши Закон о здравственом осигурању и здравственој заштити, а интезивно се ради и на подзаконским актима на донети Закон о медицинској документацији и евиденцијама.

Након што је размотрио Информацију о раду Министарства здравља за период јануар-март 2015. године, Информацију о раду Министарства здравља за период април-јун 2015. године и Информацију о раду Министарства здравља за период јул-септембар 2015. године, Одбор је сагласно члану 229. Пословника Народне скупштине једногласно одлучио да их прихвати, о чему је поднео извештај Народној скупштини.

 Друга тачка дневног реда – **Разно**

Председник Одбора проф. др Славица Ђукић Дејановић обавестила је присутне да је заједно са замеником председника Одбора мр. др Љубицом Мрдаковић Тодоровић, и др сци. мед. Дарком Лакетићем, према закључку Одбора са претходне седнице на којој су разматране представке грађана и организација, примила 11. децембра, др Драгана Арсића из Краљева, који је указао да једна интересна група у Лекарској комори Србијре већ годинама узурпира ову комору, богати се на штету свих лекара, као и да се буџет ове коморе који како наводи, износи пет милиона евра, троши на незаконит начин и уз непримерено високе дневнице функционера.

Поводом представке др Арсића, председница је указала на одредбе закона који уређује ову материју и предложила је закључак који је Одбор усвојио:

Сагласно члану 49. Закона о коморама здравствених радникa Одбор предлаже Министарству здравља да изврши надзор над законитошћу рада и аката ЛКС.

Сагласно члану 50. Закона о коморама здравствених радникa Одбор предлаже да Министарство финансија изврши надзор над законитим и наменским коришћењем средстава ове коморе, као и поступањем коморе у погледу придржавања прописа о финансијском и рачуноводственом пословању.

Такође је председник Одбора проф. др Славица Ђукић Дејановић обавестила присутне да су истог дана примљени и представници Удружења "Пацијенти против псоријазе 3П" који су предочили проблеме са којима се оболели од псоријазе суочавају у свакодневном животу, те траже равноправни третман као и пацијенти оболели од других системских болести за које РФЗО плаћа лечење.

На састанку су истакли да је савремена биолошка терапија доступна пацијентима у свим земљама у нашем окружењу као и у земљама ЕУ, и да би се адекватном и правовременом терапијом спречиле компликације псоријазе које више коштају РФЗО и друштво у целини него што би коштала одговарајућа и на време уведена терапија за ову болест. Представници овог удружења истичу да су 2011. године прихватили да буду део клиничке студије ради примене најсавременије биолошке терапије у лечењу ове болести, те да су се на свом личном примеру уверили у ефикасност и делотворност ове терапије.

Поводом представке Удружења "Пацијенти против псоријазе 3П", председница Одбора је предложила закључак који гласи:

С обзиром да је у питању системска болест и да неадекватно лечење ових пацијената оставља далекосежне штетне последице на њихово здравље, живот и радни ангажман, Одбор предлаже РФЗО-у, да уз мишљење надлежне стручне комисије, оболелима од псоријазе одобри лечење савременом биолошком терапијом коју треба обезбедити превасходно за децу и пацијенте који су резистентни на постојеће методе лечења, како би се адекватном и правовременом терапијом спречиле компликације псоријазе и трошкови друштва у целини.

Министарство здравља обавестити о захтевима пацијената оболелих од псоријазе, и упознати их са ставом Одбора да РФЗО треба да штити права осигураника уз уважавање стручних критеријума при решавању оваквих питања, као и да треба да размотри најефикасније начине и активности у циљу информисања грађана о овом обољењу.

Председник Одбора проф. др Славица Ђукић Дејановић је констатовала да је Одбор једногласно усвојио предложени закључак.

Одбор је размотрио и представку Слободана Сретеновића из Горњег Милановца у којој износи да му је након прележаног акутног инфаркта миокарда прописанo да пије лек BRILIQUE 90 (Brilik). Именовани наводи да је цена овог лека различита, тако што у апотекама по Србији износи 4.520 динара, у појединим апотекама у Београду је цена нижа, док је у војним апотекама, за војне осигуранике са конзилијарним мишљењем, овај лек бесплатан. Позива се на Устав Републике Србије који свим грађанима гарантује једнака права.

Одбор је закључио да представку проследи Министарству здравља- Сектору за лекове и медицинска средства, психоактивне контролисане супстанце и прекурсоре, на надлежност, с обзиром да се у овом сектору обављају послови који поред осталог обухватају и унапређивање и анализу остваривања права на лекове у систему обавезног здравственог осигурања, утицај цена лекова на доступност лекова који се финансирају из средстава обавезног здравственог осигурања као и припрему предлога цене лека које утврђује Влада, и Министарству трговине, туризма и телекомуниказија, које обавља инспекцијски надзор у области трговине.

Председник Одбора проф. др Славица Ђукић Дејановић обавестила је Одбор да им се обратила и Виолета Јовановић извршна директорка Националне алијансе за локални економски развој (НАЛЕД), у циљу укључивања Одбора у јавно приватни дијалог који НАЛЕД спроводи заједно са Привредном комором Србије, ради решавања нагомиланих проблема у здравству. Директорка наводи да су њихова истраживања о функционисању и финансирању здравства на локалном нивоу указала на неодговарајући регулаторни оквир, што налаже потребу измене системских закона и подзаконских аката из области здрасвства, као и закона који регулишу функционисање локалне самоуправе. Налази овог истраживања су представљени на националној конференцији у новембру, а њихова је иницијатива да дијалог прошире кроз капацитете скупштине. Зато предлажу да се у фебруару 2016. год организује отворена проширена седница одбора где би били позвали представници локалних самоуправа, директори здравстевних установа и привреде, ради конструктивне расправе о решењима које заговарају. Пре тога предлажу оперативни састанак са представницима Одбора ради разговора о детаљима и могућем термину одржавања седнице одбора.

Закључено је да председница Одбора проф. др Славица Ђукић Дејановић, заменица др Љубица Мрдаковић Тодоровић и др сци Дарко Лакетић, одрже састанак са подносиоцем представке - директорком ове организације о чему ће известити Одбор.

Седница је завршена у 14.55 часова.

 СЕКРЕТАР ПРЕДСЕДНИК

 Божана Војиновић Проф. др Славица Ђукић Дејановић